Document ID: 31993L0111

ΟΔΗΓΙΑ 93/111/ΕΚ ΤΗΣ ΕΠΙΤΡΟΠΗΣ της 10ης Δεκεμβρίου 1993 για την τροποποίηση της οδηγίας 93/10/ΕΟΚ περί των υλικών και αντικειμένων από μεμβράνη αναγεννημένης κυτταρίνης που προορίζονται να έλθουν σε επαφή με τα τρόφιμα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/109/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα υλικά και αντικείμενα που προορίζονται να έλθουν σε επαφή με τρόφιμα (1), και ιδίως το άρθρο 3,
Εκτιμώντας:
ότι το άρθρο 2 της οδηγίας 92/15/ΕΟΚ της Επιτροπής (2) απαγορεύει, από 1ης Ιουλίου 1994, την εμπορία και χρήση μεμβρανών αναγεννημένης κυτταρίνης που προορίζονται να έλθουν σε επαφή με τρόφιμα και που δεν είναι σύμφωνες με την οδηγία 83/229/ΕΟΚ του Συμβουλίου (3)-
ότι, αντιθέτως, το άρθρο 5 της οδηγίας 93/10/ΕΟΚ της Επιτροπής (4) απαγορεύει, από 1ης Ιανουαρίου 1994, την εμπορία και χρήση των ιδίων προϊόντων που δεν είναι σύμφωνα ούτε με την οδηγία 93/10/ΕΟΚ ούτε με την οδηγία 83/229/ΕΟΚ-
ότι το άρθρο 5 της οδηγίας 93/10/ΕΟΚ πρέπει να τροποποιηθεί προκειμένου να αρθεί η συμφωνία μεταξύ των ημερομηνιών απαγόρευσης που αναγράφονται στις οδηγίες 92/15/ΕΟΚ και 93/10/ΕΟΚ-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το άρθρο 5 παράγραφος 1 δεύτερη περίπτωση της οδηγίας 93/10/ΕΟΚ αντικαθίσταται από το ακόλουθο κείμενο:
"- απαγορεύουν, από την 1η Ιανουαρίου 1994, την εμπορία και χρήση των μεμβρανών αναγεννημένης κυτταρίνης που προορίζονται να έρθουν σε επαφή με τρόφιμα και οι οποίες δεν είναι σύμφωνες ούτε με την παρούσα οδηγία ούτε με την οδηγία 83/229/ΕΟΚ, εξαιρουμένων εκείνων για τις οποίες η οδηγία 92/15/ΕΟΚ προβλέπει απαγόρευση από την 1η Ιουλίου 1994."
Άρθρο 2
Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 10 Δεκεμβρίου 1993.

Labels: 20
3
17
15